b'\n_START_ARTICLE_\nTadmur\n_START_SECTION_\nHistoria\n_START_PARAGRAPH_\nTadmurin vieress\xc3\xa4 ovat Palmyran rauniot. Palmyra oli yksi antiikin ajan t\xc3\xa4rkeimmist\xc3\xa4 kulttuurikeskuksista, joka sijaitsi Kiinan ja Euroopan v\xc3\xa4lisen silkkitien varrella. Se oli v\xc3\xa4lill\xc3\xa4 itsen\xc3\xa4isen Palmyran valtakunnan p\xc3\xa4\xc3\xa4kaupunki, v\xc3\xa4lill\xc3\xa4 Rooman vallan alla. Se kukoisti etenkin vuosina 1\xe2\x80\x93300 jaa. Nykyinen Tadmurin kaupunki sai kuitenkin alkunsa vasta Syyrian ollessa Ranskan mandaattialue 1930-luvun alkupuolella. Ranskalaiset virkamiehet suunnittelivat kaupungin arkeologisen museon ja uusklassisen kaupungintalon ymp\xc3\xa4rille. Belin temppelin raunioiden joukossa eli t\xc3\xa4t\xc3\xa4 ennen joitakin asukkaita, mutta heid\xc3\xa4t pakkosiirrettiin uuteen kaupunkiin._NEWLINE_Vapaan Ranskan ja Yhdistyneen kuningaskunnan joukot hy\xc3\xb6kk\xc3\xa4siv\xc3\xa4t toukokuussa 1941 Vichyn Ranskan hallitsemaan Syyriaan Transjordaniasta. Kun Vichyn Ranskan joukot pys\xc3\xa4yttiv\xc3\xa4t hy\xc3\xb6kk\xc3\xa4yksen Damaskoksen ulkopuolella, joukot tekiv\xc3\xa4t saartoliikkeen ja valtasivat lopulta Tadmurin uhaten n\xc3\xa4in Vichyn Ranskan huoltoreittej\xc3\xa4. Vichyn Ranskan oli t\xc3\xa4ll\xc3\xb6in vet\xc3\xa4ydytt\xc3\xa4v\xc3\xa4 maan p\xc3\xa4\xc3\xa4kaupungista. Sittemmin kaupunki on kasvanut alkuper\xc3\xa4isist\xc3\xa4 mitoistaan siten, ett\xc3\xa4 se on levinnyt jo aivan Palmyran raunioiden l\xc3\xa4hettyville. Kaupungin l\xc3\xa4pi virtasi aikanaan Efqan l\xc3\xa4hde, joka on sittemmin tyrehtynyt kasvaneen v\xc3\xa4est\xc3\xb6n ja vedentarpeen takia. Kaupungissa oli ennen ISISin valtausta eritt\xc3\xa4in pahamaineinen Tadmurin vankila. Se rakennettiin alun perin Ranskan armeijan sotilasparakeiksi. Vuonna 1980 paikalla surmattiin noin 500 muslimiveljeskuntaan kuulunutta vankia. ISIS r\xc3\xa4j\xc3\xa4ytti toukokuun 30. p\xc3\xa4iv\xc3\xa4 2015 Tadmurin vankilan._NEWLINE_Modernin Tadmurin p\xc3\xa4\xc3\xa4asiallinen elinkeino on matkailu. Kaupunki on my\xc3\xb6s Palmyran maakaasuesiintymien hy\xc3\xb6dynnyksen logistinen keskus. Valtiollinen Syrian Petroleum Company on pyrkinyt rakentamaan maakaasuesiintym\xc3\xa4n turvin s\xc3\xa4hk\xc3\xb6ntuotantoa. Isis-j\xc3\xa4rjest\xc3\xb6 valtasi Tadmurin toukokuussa 2015. Hein\xc3\xa4kuussa j\xc3\xa4rjest\xc3\xb6 surmasi paikalla 25 ottamaansa vankia. Syyrian armeijan joukot ja hallitukselle uskolliset puolisotilaalliset joukot valtasivat kaupungin takaisin maaliskuussa 2016. Joulukuussa 2016 Isis valtasi kaupungin j\xc3\xa4lleen vastahy\xc3\xb6kk\xc3\xa4yksell\xc3\xa4 hallituksen joukkoja vastaan n\xc3\xa4iden huomion ollessa keskittyneen\xc3\xa4 Aleppon valtaukseen. Kaupunki vaihtoi k\xc3\xa4si\xc3\xa4 j\xc3\xa4lleen maaliskuussa 2017, jolloin hallituksen joukot ilmoittivat vallanneensa koko kaupungin.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2004 v\xc3\xa4est\xc3\xb6nlaskennassa Tadmurissa oli noin 51\xc2\xa0000 asukasta, ja se on yhteens\xc3\xa4 76\xc2\xa0942 asukkaan (VL2004) Tadmorin piirikunnan hallintokeskus. Huomattavaa on, ett\xc3\xa4 ennen Syyrian sis\xc3\xa4llissotaa Syyrian v\xc3\xa4kiluku kasvoi vuoden 2011 alkuun menness\xc3\xa4, mutta sodan aiheuttamat v\xc3\xa4est\xc3\xb6liikkeet ovat muuttaneet asukaslukuja huomattavasti miltei kaikkialla Syyriassa. Suuri osa v\xc3\xa4est\xc3\xb6st\xc3\xa4 on beduiineja.'